सिटीलाई झस्काउने आर्सनलको आस
गत सिजन तेहेरो उपाधि जितेको म्यानचेस्टर सिटीसँग आइतबार कम्युनिटी सिल्डमा खेल्दा मिकेल अर्टेटाले प्रिमियर लिग फुटबलको सिजन सुरु हुनुअघि ठूलो खर्च गरिरहेको आर्सनलको चुनौती पस्कने छन् ।
लन्डन — गत सिजन तेहेरो उपाधि जितेको म्यानचेस्टर सिटीसँग आइतबार कम्युनिटी सिल्डमा खेल्दा मिकेल अर्टेटाले प्रिमियर लिग फुटबलको सिजन सुरु हुनुअघि ठूलो खर्च गरिरहेको आर्सनलको चुनौती पस्कने छन् ।गत सिजनमा उपाधि दौडबाट नाटकीय पतन भएर उपाधि गुमाउनुपरेको पीडा अर्टेटाको टोलीले सिटीसँग बदला लिएर पूरा गर्ने दाउमा छ । इंग्ल्यान्डका मिडफिल्डर डेक्लन राइस, जर्मनीका फरवार्ड काइ हाभेर्टज र डच रक्षक जुरिइन टिम्बर भित्र्याउन २० करोड पाउन्ड खर्च गरिसकेको आर्सनलसामु पछिल्ला तीन सिजन प्रिमियर लिगमा जित्दै आएको सिटीविरुद्ध आफू उपाधिलाई सक्षम रहेको देखाउने अवसर छ । आर्सनललाई ५ अंकले उछिन्दै पेप ग्वार्डिओलाको सिटीले गत सिजन उपाधि जितेको थियो । जबकि त्यही आर्सनल अप्रिलसम्म ८ अंकले अगाडि थियो । वेम्बली हुने खेलले आफ्नो टोलीलाई जाँच्ने अवसर प्रदान गर्ने कुरा अर्टेटाले राम्रोसँग बुझेका छन् । ‘गत वर्ष हामीले जे गर्‍यौं, त्यसका कारण धेरैले अब के हुन्छ भनेर सोधिराखेका छन्,’ अर्टेटाले भने, ‘तर अन्त्यमा राम्रो खेल्नु र प्रत्येक खेल जित्नुले नै अर्थ राख्छ । अन्य टोलीले जस्तै हामीले पनि केही महत्त्वपूर्ण अनुबन्धन गर्‍यौं । तर जब यो आर्सनलसँग सम्बन्धित हुन्छ, त्यसमा दबाब त खेप्नै पर्छ ।’प्रिमियर लिग सुरु हुन साता दिनअघि गत सिजनको प्रिमियर लिग विजेता र एफए कप विजेता टोलीबीच कम्युनिटी सिल्डमा खेल्ने परम्परा छ । सिटीले गत सिजन दुवै उपाधि जितेको थियो । आर्सनल प्रिमियर लिगमा दोस्रो रहेका कारण सिटीसँग कम्युनिटी सिल्डमा खेल्दै छ । विगत हेर्ने हो भने कम्युनिटी सिल्डको नतिजाले बाँकी सिजनको मार्ग चित्रण गर्ने गरेको छैन । पछिल्ला १० कम्युनिटी सिल्डका विजेतामध्ये ९ टोली प्रिमियर लिग जित्न असफल रहेका छन् । एकपल्ट मात्र कम्युनिटी सिल्ड जित्ने टोलीले प्रिमियर लिग जितेको छ । त्यो संयोग सिटीले नै बनाएको हो । सिटीले अगस्ट ११ मा बर्नलीसँग खेलेर प्रिमियर लिग सुरु गर्नेछ । त्यसको भोलिपल्ट आर्सनलले नोटिङ्घम फरेस्टसँग खेल्नेछ । आर्सनल २००४ यता पहिलो पटक प्रिमियर लिग उपाधि जित्ने आसमा छ भने सिटी उपाधि भोको छ । सिटीले गत सिजन प्रिमियर लिग, युरोपियन च्याम्पियन्स लिग र एफए कप जित्दै इंग्लिस फुटबलमा आफूलाई सदाबहार टोलीको रूपमा उभ्याएको थियो । यसअघि एकै सिजनमा तीन उपाधि जित्ने यस्तो सफलता म्यानचेस्टर युनाइटेडले १९९८–९९ को सिजनमा पाएको थियो । इन्टर मिलानविरुद्धको फाइनलमा दुई महिनाअघि रोड्रीले गोल गरी पहिलो पटक च्याम्पियन्स लिग जितेयता प्रतियोगितात्मक खेलका लागि मैदानमा फर्किएको सिटी सुनौलो वर्षलाई तयार देखिन्छ । सिटी लगातार चौथो वर्ष प्रिमियर लिग उपाधिका लागि दाबेदार देखिएको छ । तर। त्यसमा एउटा प्रश्न छ, के सिटी सातौं सिजनमा छैटौं प्रिमियर लिग जित्न तयार छ त ?’ग्वार्डिओलाले ‘ट्रान्सफर मार्केट’ मा अस्तव्यस्त भएको टोलीलाई पुनः शक्तिशाली बनाउन सक्छन् भन्ने प्रश्न सिटीका व्यवस्थापकसामु छ । ग्वार्डिओलाको नेतृत्वमा प्रमुख खेलाडी रहेका कप्तान इल्काय गुन्डोगन बार्सिलोना र अल्जेरियाका विङ्गर रियाद महारेज साउदी अरेबियाको अल–अहली लागिसकेका छन् । केएल वाल्कर, बर्नान्डो सिल्भा र एमेरिक लापोर्टे पनि इतिहाद रंगशाला छाडेर जाने चर्चा चलिरहेको छ । गुन्डोगनको स्थान पूर्ति गर्न क्रोएसियाका मिडफिल्डर माटेओ कोभासिस ल्याइएको छ भने जाओ कान्सेलो सिटीसँग प्रशिक्षणमा फर्किएका छन् । गत सिजनमा उनी आश्चर्यजनक रूपमा लोनमा बायर्न म्युनिक लागेका थिए । त्यसको कारण उनको प्रशिक्षक ग्वार्डिओलासँग भएको विवाद मानिएको छ । सिटीले आरबी लाइप्जिगबाट निकै क्षमतावान मानिएका क्रोएसियाका अन्तर्राष्ट्रिय रक्षक जोस्को ग्वार्डिओललाई भित्र्याउन सहमत भएको जनाइएको छ । ‘गत केही सिजनमा यो टोलीले धेरै नै उपाधि जितेको छ, तर हामी अझै भोको छौं, फेरि उपाधि जित्न चाहन्छौं,’ सिटीका रक्षक रुबेन डियासले भने, ‘शब्दले भन्दा खेलले सबै बताउँछ ।’